奉陪知府內翰至卞山有詩五首 庵居
作者：程俱
朝代：宋

paragraphs: 幽亭名思洛，寒潭俯澄虛。
回頭三百年，勝地成荒墟。
公今草堂址，無乃昔所居。
環之碧玉峰，带以清冷渠。
流泉響琴筑，松竹皆簫竽。
妙哉無盡藏，一一爲我娛。
東岡作蘭若，鍾梵鄰樵漁。
亦有桑柘村，旁開蔬果區。
何煩引三徑，故自與世疏。
主人去霄漢，夜直承明廬。
斯遊入清夢，儻寄空中書。